KIRJALLINEN KYSYMYS E-3735/02

esittäjä(t): Caroline Lucas (Verts/ALE) komissiolle

(19. joulukuuta 2002)

Aihe: Kiintiöt ja Karibian maiden banaaniteollisuuden tulevaisuus

Kesäkuussa 2002 kokoontunut AKT-maiden ministerineuvosto lähetti Euroopan parlamentille päätöslauselman, jossa kiinnitettiin huomiota banaanialan uuden markkinajärjestelyn

aiheuttamaan hintojen romahdukseen, jonka seurauksena ilman vaihtoehtoisia markkinoita olevat AKT-maiden tuottajat olivat vaarassa syrjäytyä. Kiintiöt olivat myös jo aiheuttaneet valtavia sosiaalisia ja taloudellisia ongelmia ja murentaneet köyhyyden torjunnassa saavutettuja tuloksia.

Ongelma johtuu EU:n ja USA:n välisen sopimuksen 2-vaiheen täytäntöönpanosta, jossa 100 000 tonnia AKT-tuottajien (C-kiintiö) kiintiöstä siirrettään dollarituottajille (B-kiintiö). Tällöin markkinoille tulevien banaanien määrä käytännössä lisääntyi 100 000 tonnilla, ja EU:n alueen supermarketeilla oli mahdollisuus erittäin kilpailukykyiseen hinnoitteluun.

Aikooko komissio panna täytäntöön tilapäisen vähennyksen B-kiintiöön (dollarituottajat) hintoja alentavan liikatarjonnan poistamiseksi? Ellei komissio aio toimia näin, mihin toimiin se aikoo ryhtyä tukeakseen AKT-maiden tuottajia?

Franz Fischlerin komission puolesta antama vastaus

(5. helmikuuta 2003)

Komissio ilmoittaa parlamentin jäsenelle, että yhteisön banaanimarkkinoilla vallitsi vuonna 2002 hyvä määrällinen tasapaino, mikä näkyi sopusointuisena hintakehityksenä. Kaikkien muiden vuosien tapaan hintataso kääntyi laskuun toiselle vuosipuoliskolle tultaessa, ja hintojen lasku kiihtyi syyskuun ja lokakuun aikana. Marraskuun lopussa tilanne alkoi kuitenkin parantua tuntuvasti ja hintataso kohentua merkittävästi. Erityisesti Afrikan, Karibian ja Tyynenmeren maista (AKT-maista) tuotavan banaanin hinnat nousivat 58 prosenttia viikon 46 (marraskuun puolivälin) ja viikon 51 (joulukuun lopun) välisenä aikana ja olivat vuoden 2002 lopussa kyseiseen vuodenaikaan nähden korkeammat kuin kertaakaan viiteen vuoteen. Lähikuukausien näkymät ovat hyvät, ja markkinat kehittynevät varsin tasapainoisesti vuonna 2003. Voidaan siis vakuuttaa, että yhteisön markkinat ovat edelleenkin tuottoisat banaanien tuottajamaille, ja erityisesti AKT-maille.

Komissio muistuttaa myös, että Yhdysvaltojen ja Ecuadorin kanssa tehtyjen sopimusten ansiosta on saatu päätökseen useita vuosia kestänyt kaupallinen selkkaus ja voitu avata tariffikiintiö AKT-maista tuotavalle banaanille. Unionin onnistui lisäksi marraskuussa 2001 neuvotella maailman kauppajärjestössä poikkeuksista, joilla banaaneja tuottaville AKT-maille taataan etuuskohteluun oikeutettu pääsy yhteisön markkinoille.

Komissio korostaa lopuksi, että banaanin yhteisessä markkinajärjestelyssä ei säädetä minkäänlaisesta hintatakuumekanismista. Banaanin hinnanmuodostus ja hinnan ajoittaiset vaihtelut ilmentävät markkinavoimia, joihin komissio ei voi puuttua. Tariffikiintiöiden suuruutta voidaan muuttaa ainoastaan sen varmistamiseksi, että markkinoille saadaan riittävästi banaaneja siinä tapauksessa, että jossakin alkuperämaassa esiintyy tarjonnan vajausta. Tällaisessa tapauksessa komissio voi ainoastaan lisätä lisätariffikiintiössä (B-kiintiössä) tuotavia määriä. Komissiolla ei ole nykyisin voimassa olevan lainsäädännön nojalla toimivaltuuksia pienentää tariffikiintiöitä. Toisaalta hintojen lasku yhteisön markkinoilla ei myöskään olisi riittävä peruste ehdottaa tariffikiintiön pienentämistä.